Markaziy bank bankomatlardagi naqd pul yetishmovchiligiga izoh berdi

Markaziy bank itimoiy tarmoqlarda bankomatlardagi naqd pul yetishmayotgani bilan bog'liq tarqalgan xabarlar yuzasidan munosabat bildirdi.
Qayd etilishicha, mart oyi ikkinchi yarmidan boshlangan so'mda naqd pulga bo'lgan talabning keskin ortishi natijasida Markaziy bank tomonidan muomalaga mart oyida 1 trillion 119 milliard so'm, aprel oyida — 6 trillion 343 milliard so'm, may oyining o'tgan 11 kunida 1 trillion. 100 milliard so'm qo'shimcha naqd pullar chiqarildi.
Jumladan, mart-aprel oylarida qo'shimcha chiqarilgan naqd pullarning 8 trillion so'mi aholining naqd chet el valyutasini milliy valyutaga ayirboshlashga bo'lgan keskin oshgan talabini (ushbu 2 oylik talab odatdagi 11,1 trillion so'mdan 19,3 trillion so'mga yetgan), 4–4,5 trillion so'mi bank kartalaridagi mablag'larni naqdlashtirishga bo'lgan qo'shimcha talabni (17 trillion so'mdan 22 trillion so'mga yetgan) qondirishga yo'naltirildi.
Mavsumiy iqtisodiy faollikning ortishi sababli 2021 yilning mart–may oylarida Markaziy bank tomonidan muomalaga qo'shimcha ravishda 2,5 trillion so'm naqd pul chiqarilgan bo'lsa,2022 yilning mart-aprel oylarining o'zida (may oyini hisobga olmaganda) bu ko'rsatkich 3 barobarga oshdi.
Markaziy bank tomonidan joylardagi banklar filiallari va bankomatlarni naqd pul bilan ta'minlash borasida tegishli ishlar amalga oshirilmoqda va aholining naqd pulga bo'lgan talabini to'liq qondirish uchun barcha imkoniyat va zahiralari mavjud.
“Yuzaga kelayotgan qisqa muddatli uzilishlar naqd pullarni joylarga yetkazib berish, ya'ni logistikasi va bankomatlarga joylashtirish bilan bog'liq ekanligini hamda mazkur masala Markaziy bank tomonidan nazoratga olinganligini ma'lum qilamiz.
Shu bilan birga, tadbirkorlik sub'ektlari tomonidan aholining tovarlarni xarid qilishlarida va xizmat ko'rsatishda bank kartalari orqali hisob-kitoblarda to'lov terminallaridan to'laqonli va uzluksiz foydalanishlari ushbu muammolarga barham berilishiga ko'mak beradi”, deyiladi xabarda.
Avvalroq iqtisodchi Otabek Bakirov bankomatlardagi naqd pul yetishmovchiligi haqida o'z fikrlarini yozib qoldirgandi. U pul yetishmasligini to'rt omilini sanab o'tgan.